khistorydata/jeongjo-sjw-relations huggingface dataset:
정조 20년 · 목
平安監司朴宗甲狀啓以爲義州光城面新坪里渰溺人金明光及其母朴召史其子龍石三口漂至彌串境如數生還事甚稀異恤典則前以渰死入於成册旣已題給而卽令安接故土更加助恤敎以三名之認以爲死者今聞生還豈勝奇辛已施之蠲恤切勿推還以示奇幸之意事分付灣尹
정조 20년 · 강
命義州漂頹諸戶蠲停依繡啓擧行
정조 20년 · 목
義州慰諭御史李始源狀啓以爲本府漂頹諸戶酷被災害之類甁罌如洗糊口無策故臣以目所親見最尤甚尤甚之次分成三等就其中大中小殘獨戶分數區別以本府會付穀取用分給還穀蠲停一事勿論大中小殘獨戶渰死者全數蕩減漂失戶半蠲半停頹壓戶二停一蠲在災民有均被惠澤之喜請令廟堂稟旨行會敎以分等蠲停一款雖有從便擧行之筵敎未知擧行之如何甚以爲鬱觀此狀辭事情果然昨於有司堂上入侍有下敎者已爲知委乎雖已知委更以依繡啓所請擧行之意三懸鈴星火行會於灣尹處
정조 20년 · 강
戶兵曹及各營門以華城城役石手工匠等施賞啓
정조 20년 · 목
戶曹以石手一等金德辰等九名各木二匹布一匹二等崔興宅等十六名各木一匹布一匹三等李得奉等十五名各木一匹分等施賞其餘五十八名更爲搜訪追後須給啓○兵曹以石手崔昌福等二名各木一匹布一匹施賞啓○訓鍊都監以工匠中一等金九鉉等二名各木二匹布二匹二等張昌明等三名各木一匹布一匹三等李世興等八名各木一匹分等施賞啓○禁衛營以石手一等朴完碩等三名各木二匹布一匹三等都成中等三名各木一匹分等施賞啓○御營廳以石手二等朴福尙木一匹布一匹三等金仲喆木一匹分等施賞啓
정조 20년 · 강
判下秋曹殺獄案命龍崗縣朴松土里嚴刑放送龜城府金呂喆捧結案以聞江西縣文永哲嚴飭訊推其弟彬伊嚴刑捧招初覆檢官拿處道臣推考義州府金呂行嚴飭同推永興府韓宗宅加刑得情尹召史嚴飭取招期於用律安邊府金興太嚴刑啓聞當該推官拿處道臣越俸一等
정조 20년 · 강
召見園幸定例堂上李時秀徐龍輔李晚秀兵曹判書鄭好仁京畿監司李冕膺于便殿
정조 20년 · 목
冕膺曰鐵串橋甲寅幸行時所設置者已盡頹圮只有橋柱卽今行人渡涉之橋比前所設者間數稍加五六間云而道里亦無迂回云矣予曰以卽今行人往來之橋梁修治以便日後行人之渡涉亦好矣冕膺曰聞安陽石橋今方修治而橋役甚鉅幸行前完役非所可論勢將以木橋造成而前設木橋處地形陟絕無以駕橋就其稍左便易處造橋似好矣予曰從便爲之予曰陽川富平安山官舍聞皆頹破云因今番駕過而修葺以爲永久之道則亦可爲施惠之一端使之另加修葺冕膺曰安山官舍頹破尤甚樑木亦傷云若一新改舊則似難及期聞該倅之言當從便擧行云矣
정조 20년 · 강
命留都大將李柱國留陣大將金持默鷺梁進去時留都留陣軍兵竝令中軍代領
정조 20년 · 목
兵曹判書鄭好仁啓言今此幸行時訓鍊大將李柱國以留都大將留陣於敦化門外而兼帶舟師大將矣舟師擧行之時留陣軍兵無領率之大將在前如此之時有他大將兼察或中軍代領之例今番何以爲之乎敎以依近例以中軍代領又啓言出還宮時自闕外至鷺梁先後廂兼總戎使當率領訓局馬步軍隨駕而兼總戎使留陣于弘化門外矣隨駕之時留陣軍兵無領率之大將何以爲之乎敎以亦以中軍代領
정조 20년 · 강
命華城斥候伏兵徵發事令壯勇內使稟旨成送受敎傳令于外使著爲式
정조 20년 · 목
兵曹判書鄭好仁啓言華城斥候伏兵勿爲請出標信兵符調發解送事曾有定式矣安山旣屬華城則斥候伏兵當自華城除標信擧行以此意分付從之敎以安山雖屬華城軍兵徵發豈無標信前此華城所管之除標信難免不審而本營內外使旣無發兵符此後本曹啓目以令內營稟旨知委於外使使之徵發措語而內使枚擧稟旨成送受敎傳令事著以爲例載之本營節目事分付
정조 20년 · 강
命御前前排自訓局待令
정조 20년 · 목
兵曹判書鄭好仁啓言出還宮時自闕外至鷺梁前排令禁衛營待令事曾有定式而今春則巡視令旗手七雙軍牢手五雙信箭手一雙令訓局待令矣今番則以何營待令乎敎以依今春例爲之
정조 20년 · 강
命善騎隊將及別將之領率侍衛節次依今春園幸例爲之
정조 20년 · 목
兵曹判書鄭好仁啓言今春園幸時善騎隊一哨別將率旗鼓前排先詣津頭迎接後出駐信地而又一哨則該將率領壯勇衛尾局鱗次作行與先詣善騎隊合倂大將率領侍衛矣今番亦依此磨鍊乎從之
정조 20년 · 강
命御營軍二十三日替番留陣留營闕內外入直勿爲替代上番騎兵點考兵曹留都堂上與總府堂上擧行
정조 20년 · 목
兵曹判書鄭好仁啓言御營軍替番在於二十五日而動駕相値在前如此之時有二十三日進行之例新番軍亦有出用於留陣或留營屛門把守之事矣今番亦依此擧行乎從之敎以留陣則與新番軍合用五哨其餘用於留營及諸處闕內外入直則勿爲替代又啓言上番騎兵點考在於二十五日而在前雖値動駕之時本曹留都堂上與總府堂上有從便擧行之例今亦依此爲之乎從之
정조 20년 · 강
命壯勇營京鄕步軍十哨先指津頭安山金浦宿所時禁火將校置之
정조 20년 · 목
兵曹判書鄭好仁啓言隨駕馬步軍先詣津頭事已爲定奪而壯勇營京鄕步軍十哨亦爲先詣乎從之又啓言金浦安山宿所時禁火將校例以有廳軍定送矣今番亦依此爲之乎敎以置之
정조 20년 · 강
命今番辛行時分辦諸事竝令地方官專管擧行
정조 20년 · 목
京畿監司李冕膺啓言今此辛行時分辦諸事依橋梁例不煩列邑從便磨鍊事旣承下敎矣列邑官吏之遠地來往非但有齟齬窘束之歎今番各項擧行皆用園幸之例則獨於分辦一事似不可異同參互園幸時例竝令地方官專管擧行恐合事宜從之
정조 20년 · 강
命文純公李滉祠版入京時遣禮官押諸生班迎于江郊抵京日遣承旨致祭
정조 20년 · 목
敎曰先正李文純公祠版將向祀孫永柔官治聞於不多日內入京而此先正祠版之入京先正身後數百年初有之事云若覿伊人勞我曠感豈可只令諸生迎于江都備例而已乎特遣禮官押于靑衿之班以侈其行以聳觀瞻兼寓示意之意抵京日遣承旨致祭事分付禮曹
정조 20년 · 강
左議政蔡濟恭領敦寧金履素判府事李秉模右議政尹蓍東以獄案誤議陳箚請譴賜批
정조 20년 · 목
箚略曰秋曹獄案乃引問牛喘故事命臣等獻議而臣等昏迷顚錯無以對揚該堂郞請勘若循常論獄者然不能裨助刑政獨勞聖念孼由自作無辭可卞今以考例之不襯諸堂至於譴罷則議獄差爽眞同緦功之察者其罪當何如也伏願聖慈亟降威罰以警具僚焉批以每事焉得盡善昨敎意在匪怒卿等安心勿辭仍命遣史官傳諭
정조 20년 · 강
命刑曹該堂李書九拿問嚴繩配申偗于河東府
정조 20년 · 목
義禁府啓言罪人申偗口招內以爲去月初一日適入直矣館契居全慶祥爲名人爲同里姜渭得所敺打呈狀而因堂上題辭出牌使之捉來矣其日無消息其翌日又無消息至第三日朝姜尙得爲名漢來告曰渠兄爲刑曹使令被打致斃云故聞極驚駭問曰何不趁卽來告今始發狀耶云則尙得言內昨夕欲爲告官則爲吏輩阻搪故渠以龍虎營卜馬軍隨行之致告于兵曹判書已爲移文云尤萬萬驚駭査出阻搪之書吏宋得龜嚴問則竝與移文而不爲現納於入直官自下直爲入覽於堂上後仍爲保授本曹使令李春興李世興於曹外書吏卽爲嚴杖至於兩隸竝送事則當初出牌之時招致一隸分付出送矣旣出官門渠輩加率一隸至於橫行閭里敺打致死之境法曹下隸之持牌作拏無故殺人前古所未有之變怪渠雖矇愚不知國綱之至嚴法紀之至重其敢曰不知而諉之下隸乎渠旣伏承前例考入之下敎則敢以汗漫說話無難仰對自陷於萬戮猶輕之罪惟願遄被邦刑云究厥情狀萬萬痛惡所當請刑而旣有先捧草供之命請上裁敎以渠供不可謂之不直招而事實則益知其所不知法司出牌無得晷刻淹延自有法意則出牌初日無動靜翌日無皂白至于第三日而任其凶身之殺越人命竝與阻搪之事莫能覺得渠之所爲不可但以沒覺言而爲堂上者不惟不能致察屍親奔告之阻搪一款先知於渠而尋常看過循例保授所謂堂上之處事無異於郞官焉用彼獄官爲當該堂上拿問嚴繩以勵法紀以杜後弊渠則本罪之外近日無嚴無狀之罪焉逭一次之刑而觀此供招一一首實何足責爲先定配放送○義禁府以罪人申偗慶尙道河東府定配啓允之
정조 20년 · 강
命承旨李益運李海愚拿處
정조 20년 · 목
敎曰啓下擧條刪節其罪不輕當該承旨拿處
정조 20년 · 강
命三陟蔚珍漂頹諸戶優施恤典
정조 20년 · 목
江原監司徐有防以三陟府漂頹民家二十四戶蔚珍縣漂頹民家二十二戶依定式恤典題給馳啓敎以漂頹小殘獨戶身役勿徵還上停退致死人還與役竝蕩減未寒前斯速結構奠接之意嚴飭地方官事回諭
정조 20년 · 강
設九日製于泮宮科次于便殿
정조 20년 · 목
成均館啓言今九月初九日儒生課試當設行而大提學未差限內不得爲之敎以令政院弘文提學牌招以賦得九日霧爲十韻排律題命承旨魚用謙弘文提學閔鍾顯偕往泮宮試取試券凡三十八張科次訖敎曰九日製居首進士梁性默直赴會試之次生員權中敏趙相羽各給二分仍命入格儒生明日來待
정조 20년 · 강
召見園幸定例堂上李時秀徐龍輔舟橋堂上沈頤之禮曹判書閔鍾顯兵曹判書鄭好仁京畿監司李冕膺于便殿
정조 20년 · 강
兵曹進章陵顯隆園幸行時軍令
정조 20년 · 목
九月二十五日出宮鷺梁行宮龍驤鳳翥亭少駐陽川縣行宮晝停所自闕門三十里陵所展謁親祭自陽川縣行宮晝停所三十里金浦郡行宮宿所自陵所五里二十六日富平府行宮晝停所自金浦郡行宮宿所二十里安山郡行宮宿所自富平府行宮晝停所四十里二十七日鷗浦少駐自安山郡行宮宿所二十五里園所展謁親祭宿所自鶴浦二十五里以上一百八十五里二十八日華城府行宮宿所自園所二十里二十九日始興縣行宮晝停所自華城府行宮宿所四十里還宮自始興縣行宮晝停所二十三里
정조 20년 · 강
命陵幸時宗廟景慕宮告由祭兼行於十五日望祭仍命隨駕官陪享服色園享時依今年定式爲之陵享時依陵幸例爲之
정조 20년 · 목
禮曹判書閔鍾顯啓言經宿動駕時告由祭前二日爲之事載在禮文矣今此幸行時宗廟景慕宮告由祭今九月二十三日遣大臣依例設行事請知委從之敎以十五日望祭兼行鍾顯曰今春園幸行祭時依下敎獻官贊禮典祀官及進爵奠爵承旨翰注各一人園司外皆以隨駕服色陪班今番則何以爲之敎曰園享時則依今年定式爲之陵享時則依陵幸例爲之
정조 20년 · 강
命時囚李益運李海愚分揀牌招察任
정조 20년 · 목
敎曰聞其事實罪在該吏拿處承旨竝分揀牌招察任
정조 20년 · 강
命幸行時諸道道臣境上出待置之
정조 20년 · 목
敎以今番幸行時諸道道臣境上出待置之事令廟堂三懸鈴行會
정조 20년 · 강
命園所宿所站設布帳及軍兵環衛依甲寅例爲之
정조 20년 · 목
敎曰園所爲宿所站設布帳及軍兵環衛依甲寅年例爲之事令兵曹知悉仍令華城留守京畿監司知悉
정조 20년 · 강
遣史官諭左議政蔡濟恭右議政尹蓍東仍命蓍東兼察藥院壯營都提擧之任
정조 20년 · 목
敎曰右相雖是篤老侍下其爲離側則留都與隨駕無異左相所愼雖或可强勢難如例陪從左相則更觀筋力從便先詣右相則亦多兼管之司如可强則陪從事遣史官傳諭于左右相以其附奏使之回奏又敎曰藥院提擧以舟橋堂上先詣津頭駕過後當隨駕壯勇餉色提調亦難陪從云藥院壯營都提擧之任右相兼管進去事令傳諭史官一體傳諭于右相○假注書李致祜書啓以爲臣敬奉聖諭傳諭于左議政蔡濟恭則以爲臣四朔重病之餘餘症尙或問發道途驅馳難保如期得抵思念至此耿結曷勝謹當强氣作力趁駕到園所之日趨伏路傍少伸區區之忱云
정조 20년 · 강
召見右議政尹蓍東于便殿
정조 20년 · 목
敎曰卿以兼管提擧入來云久未見之入侍事遣史官傳諭于右議政
정조 20년 · 강
命領議政洪樂性留都
정조 20년 · 목
因留都大臣取稟有是命
정조 20년 · 강
以李致中爲守宮大將
정조 20년 · 강
召見藥院提調沈頤之副提調李鼎揆于便殿
정조 20년 · 강
遞承旨李益運以李勉兢洪大協爲承旨竝前望也
정조 20년 · 강
命敍前翰林金履永還付牌招
정조 20년 · 강
遞藥院提調沈頤之以具庠代之前望也
정조 20년 · 강
命仍任前待敎李存秀
정조 20년 · 목
敎曰前待敎李存秀仍任乘馹上來事下諭
정조 20년 · 강
命關西比總以癸丑例磨勘仍飭義州等十八邑俵給之際均一分排
정조 20년 · 목
備局啓言卽見平安監司朴宗甲狀啓則以爲今年義州等十八邑被災田畓合爲八百八十三結零本道俵災每以比總餘結參酌分給而今年事目以甲辰比總矣甲辰實總爲八萬四千七百六十五結以乙卯元總八萬四千一百三十六結較之不足爲六百二十九結詳究減縮委折則甲辰以後水災之不得還實者免稅之依例懸頉者恰爲二千餘結而雖有還加起之逐年添錄所得不能補所縮若以今年之稍熟竝責此數則民情事勢實無其路若蒙許以癸丑實總八萬三千二百二十四結磨勘則比之乙卯元總餘數當爲八百七十一結零均一分俵事令廟堂稟旨分付矣關西屢豊之餘又値今年之大登沿江十餘邑水災雖甚可惜此不過江邊一帶之地災頉亦未滿九百結則道啓之以乙卯元總之減於甲辰實總歸之於永災與免稅而逐年加起謂不能補其所縮至以癸丑實總八萬三千二百六十四結零之例爲請比甲辰總八萬四千七百六十五結落下爲一千五百結零考之年事而有連豊之喜問其災政而無濫觴之報只以永災免稅之年年減縮欲比歉歲最下之總者恐非綜核之道然如干加請諸路同然以癸丑元總八萬四千二十四結零比例磨勘十八邑俵給之際均一分排無漏無濫使朝家今番蠲恤之澤得以有終實爲承宣目下之責請以此分付允之
정조 20년 · 강
命關東事目災外加給八十八結六十五負原州橫城麟蹄還穀從民願換作事推奴徵債防寒事竝令依道狀施行
정조 20년 · 목
備局啓言卽見江原監司徐有防災實狀啓則三等名色不爲擧論仍以爲事目元劃災七十結外不足災八十八結六十五負特爲許劃後錄條件竝請令廟堂稟旨分付矣其一橫城還穀中唐米五百四十三石零以正祖準折換作稷九百六十七石以木麥相代換色原州粟二千六百五十五石內分給條二千九十六石零今以正租準折換作留庫條五百五十八石零待明秋亦以正租換作麟歸還太六百石內四百石以田米換作二百石以正租依式換作事也其一推奴徵債防塞事也今年大同之豐關東亦其一也嶺東西各數三邑之小小災頉雖甚可惜分等名色不爲擧論則其不足爲大損益可知本道田畓元總爲一萬五千一百結零則一百五十八結六十五負之執災雖謂之精約無濫可也事目災七十結外八十八結六十五負許令加給橫城唐米之以租換作皮稷之以木麥換色事及原州粟之分兩年換租事及麟蹄大豆之以正租田米換作事皆從土宜且副邑願則除弊于民無損于官至於推奴徵債之限明秋防塞雖是豐歲其所陳聞諸路同然請竝依狀請施行允之
정조 20년 · 강
黃海監司徐邁修以華城城役道內匠手分等施賞啓命未及推尋者推來頒賞
정조 20년 · 목
該道伯狀啓以爲華城城役石手等分等施賞而本道一等石手韓福起等三名各大米一石五斗二等石手姜虛無金等二名大米各一石三等石手朴成云等五十七名各大米九斗式所在各該邑一一面給後形止報來之意措辭關飭矣擧行形止今兹薺到工匠姓名及穀名數爻開錄而安岳郡守金載翼牒報內本郡石手中崔成大廣探境內元無此姓名者鳳山郡守趙華錫牒報內本郡石手中金次尙則本以平壤之人今八月分還歸本土故文移該府矣卽到回移內本府境內元無金次尙爲名漢來接之事云故姑未施賞而連加搜訪緣由馳啓敎曰石手二名之未及推尋者往復華城留守期於推來頒賞俾無一名見漏之弊事回諭華留處一體下諭
정조 20년 · 강
命日次儒生殿講以背講人受點應講
정조 20년 · 목
政院以來十六日日次儒生殿講取稟敎以上齋生應講亦依前下下敎爲之而今番則只以背講人受點書啓中縣註以入事分付
정조 20년 · 강
命漢學文臣殿講與專經文武臣殿講二十日爲之
정조 20년 · 강
承旨洪大協陳疏乞遞賜例批
정조 20년 · 목
疏略曰臣家父子兄弟之獲保軀命以至于今者是誰之賜也人臣受恩於君父者從古何限而豈有如臣家之今日者乎伏念臣之蒙愚最居人下而釋褐未幾颺歷太驟人猜鬼忌理所必至重以涉世昧方信心冥行戈㦸當前不知趨避早晚顚躓固所自料而豈意人之構誣至慘至毒若是之極哉辱臣之不足而推及於臣父臣弟擧臣闔家一筆句斷惡言醜辱換面迭出必欲屠滅而後已苟使其計得行臣家之無噍類久矣臣驚痛駭愕五情糜沸跼高蹐厚求死不得而進旣不能擊鼓鳴冤以伸崩迫之痛退又不能刳腹剖心以洩弸結之恨自分此世永爲忠孝之罪人擉荷聖明在上照燭無餘前後恩綸昭晣備至內以甄敍外以恩補湔拂之澤曲費造化不知滓穢賤臣何以得此不意內移之命有隕自天敦府銀臺除旨聯翩臣手奉恩旨血疾被面第臣抱此至冤至痛之情已過周歲而尙未得一暴於天日之下今雖時月稍久安得不收血淚陳之乎臣家不幸與浚賊聯戚而臣父則行序旣尊年紀又懸凡百動靜元不相干今乃白地構捏專沒倫脊惟爲欺誣天聽疑亂一世之計臣之叩心冤恨貫徹穹壤者實在於此至於臣則自幼相知卽其勢然及與同朝時或過訪外面粗跡雖似相親臭味之別判若酸醎肝膽之間邈如燕越顧何由覻破其包藏不道若是其至妖至凶哉恨無曲江之先見不能早自斥絕者實臣之罪也以此罪臣臣亦何辭至若以是勒加劫辱驅之黨與則凡其知面者誰或得免至於百花夜會之說又何其謊譫至此也臣於平日未聞奸賊之堂扁彈章之出始知其名而當其逆節未彰凶肚未覻如令折簡而邀之臣之赴會亦無足怪而如臣局外冷踪豈有卜夜招邀之理至於臣弟尤是一介書生何所取而俾與其會耶似此奇怪之說臣不欲呶呶而惟臣之最所腐心而痛骨者臣父之立朝于今四十有四年矣中間進退升沈俱有本末不但通朝之所共知抑亦聖明之所俯燭近年以來受任內外致位崇顯秋毫皆聖恩耳顧何嘗一分藉力於攀援而今以白首耆臣虛舟自在閉門養痾與世相忘揆以常理寧有橫逆之來而衆怒群猜鱗集蝟起父子兄弟同登白簡傷倫壞俗一至此極此莫非臣不肖不孝行己無狀致使罔測之誣上及老父收司之坐旁延稚弟累聖世敦倫之化貽淸朝薦紳之羞俯仰慚痛生不如死至若復齒簪紳廁跡周行此生更無可論而況今所叨之職至請刊改則喉院一步尤爲鐵限召牌之下不敢趨承恭竢嚴誅伏乞聖明亟許遞改臣職仍令選部永刊臣名於朝籍以卒終始生成之澤
정조 20년 · 강
大司成尹得孚陳疏乞遞賜批不許
정조 20년 · 목
疏略曰前疏略陳陞庠之設少無補於作成之方徒長士子奔競之習乞令廟堂有所變通且陳冒沒出肅只欲筋力奔走於本館執事之役而已至於陞庠試士之事決不敢以師席自處强所不知等第甲乙之意仰暴衷情質言於君父之前是以凡於館中之事雖不敢不黽勉奉行而陞抄之試則迄不敢設行矣今於詢問大臣之日或以有難輕議爲獻或以不敢臆對爲獻聖敎又命斯速設行辭旨截嚴而乃若愚臣株守之見與初無異寧伏逋慢之重誅豈敢變其初見內而自愧於心外而貽笑於人以致公私之狼狽哉伏乞特命鐫削臣職亟選可合是任者使之限內擧行之地千萬幸甚批以此亦國試豈可踰限爾其勿辭卽爲擧行
정조 20년 · 강
分遣諸承旨詣英陵思陵光陵長陵寧陵順康園奉審
정조 20년 · 목
敎曰各陵秋奉審未及爲之處當於十月內分遣承宣已有下敎者禮房承旨明日進詣英陵寧陵奉審以來同副承旨今日進詣思陵光陵順康園奉審以來右副承旨今日進詣長陵奉審以來
정조 20년 · 강
遞承旨洪大協魚用謙金啓洛以李晚秀申耆金熙朝代之竝前望也
정조 20년 · 목
大協違召用謙啓洛奉命在外也
정조 20년 · 강
命各營門試放先行于明日以李東善等六人加差參試官分所試取試射時試官仍用
정조 20년 · 목
敎曰射放分日爲之然後可以精試試放明日先爲事分付○又敎曰明日試放時宣傳官李東善鄭周誠訓鍊正李石求兵曹正郞鄭晚錫呂駿永訓鍊僉正柳和源參試官加差下與他試官分所試取試射時此試官仍用事分付
정조 20년 · 강
命嶺南災實分等依狀請施行事目災外加給四千一百二十一結十二負三束各山城餉穀折半仍留待明秋盡捧居昌固城還穀未捧條隨其多寡限年分捧各樣舊陳還實者六等定賦三年出稅匠保樂工價布純錢代納推奴徵債依前防塞
정조 20년 · 목
備局啓言卽見慶尙監司李泰永災實分等狀啓則慶州等五十九邑置之稍實昌原等十二邑置之之次尤甚名色不爲擧論仍以爲道內各樣災頉之當俵者爲四千九百二十一結十二負三束事目災八百結外不足災四千一百二十一結十二負三束特許加劃後錄條件竝請令廟堂稟旨分付其一道內各山城餉穀昨年之捧留平倉者就其中折半姑爲仍留待明年畢納事也其一各衙門還穀昨年之未捧居末邑中居昌縣分三年條七千九百石更令限六年分捧固城縣年久未捧條一萬八千石限十年分捧而今年比常年加倍徵納事也其一本道各樣舊陳頉及壬子川浦沙之未及起墾者厥數甚多無論本等高下竝以六等施行亦爲申明舊典過三年後始爲出稅事也其一今年綿農到㡳失稔各邑匠保及樂工價布無論山沿海野一例以純錢代納事也其一推奴徵債依前防塞事也道啓陳刊宜有斟量分等事依收請施行畓總之近十萬結而四千九百二十一結十二負三束之執災本不至過濫逐邑應頉自來不少己亥庚戌之豐或五千結或四千結之請得全歸於此各年覆沙名色又在於厥後而皆以今災許頉云則分排停當精約可知事目災八百結外四千一百二十一結十二負三束許令準數加給以爲均俵之地各山城餉穀之折半仍留事本數夥然勢難一時盡輸雖在豐歲宜軫騷擾之慮姑許待明年盡納居昌固城未捧之分爲三年條者隨穀物多寡或退限六年或退限十年而今年則加倍徵納者不無分數料量亦依請許施本道各樣舊陳自來夥多壬子川浦沙萬餘結之未及起墾者癸丑道啓盡爲還實而其實則勒令各邑準報而已耕種者絕少陳荒者居多須有別般軫恤六等定賦三年出稅實合聖世厥賦貞之義可責齊民樂趨事之功分付地部依請許施匠保及樂工價布之純錢代納事綿農旣遜於各穀而軍布之純木各營之參半皆當依例收捧則如干價布之代錢爲惠於民無損於公推奴徵債防塞事雖値年豐便成已例亦竝依狀請施行允之
정조 20년 · 강
罷京畿前監司金文淳職金浦前郡守具允德興德前縣監具絎令該府取招以聞
정조 20년 · 목
備局啓言金浦前郡守具允德原情判付內令廟堂嚴査該道當該道臣草記勘罪裝載及護送地方守令等考律勘處事命下矣依判下嚴査該道卽見京畿監司李冕膺所報則以爲今五月十三日金浦郡守牒呈內全羅道興德縣所納宣惠廳等各衙門米一千四十六石零太二十七石零竝雜費所載船一隻五月十一日夕水上來到金浦郡雲洋里前洋掛於草嶼十二日朝水仍爲水沈而乾缷米七十石太一石拯出米一千一百八十四石太一石云故以此不過暫時掛嶼旋卽準拯則有難具格狀聞勢將從便改色之意題送不爲具格狀聞當該道臣前監司金文淳裝載邑守令興德前縣監具絎護送地方官金浦前郡守具允德現告而具格狀聞事當卽爲擧行敗船監色沙格等前已放送該縣往復推捉之際自致遲滯爲辭矣掛嶼與致敗有間準拯比沈失不同其時穀價極其騰踊民人皆願受食改色亦所不辭則道臣之不爲具格狀聞容或有說然乾卸只是七十包米太而其餘盡爲鉤拯則曠日沈沒以綻以漏穀物之不能準包勢所必至受食時雖救目前之急改納時必剜心頭之肉且無論京江與外洋諸路致敗之船不以登聞自下彌縫之事卽是近來謬規而謂恤迎送之弊反貽厲虐之政甚至有庫有官逋之名民罹疊徵之害當該京畿前監司金文淳罷職具允德具絎請令該府考律勘處敎曰無論臭載與沈水其爲改色一也旣聞之後何可闊狹道臣罷職事依施兩邑守令事具絎遠在近千里似非渠自願而俱當一問後分等勘處令該府取招以聞草記中庫有官逋云云聞甚駭然其爲辱朝廷莫甚於此吏逋奴逋自有法禁則名以官長得此二字之目不可專責於渠輩此後應改色外苟欲免罪從中私和之弊一切嚴禁
정조 20년 · 강
召見右承旨李勉兢于便殿命今二十日只行文臣講
정조 20년 · 목
勉兢啓言秋等武臣殿講與冬等殿講以射代行臨時更稟事曾有下敎而昨日漢學殿講取稟又有文武講同日爲之之命事當以講擧行矣秋等殿講則何以爲之敎曰然則只文講爲之
정조 20년 · 강
召見京幾監司李冕膺于便殿命京畿公都會依昨年例道伯主試仍著爲式
정조 20년 · 목
冕膺啓言本道公都會前年則因下敎自臣營分送詩賦題於列邑使之設場捧券都送臣營考取初擇後聚會入選儒生於臣營考取覆試而旣無定式今年則不得循例擧行敢此仰達矣敎曰畿內左右道各一邑每歲經一監試與東堂之費民邑受弊不言可知道伯主試卽他道通行之規也昨年下敎政欲因以爲式此後依昨年例爲之
정조 20년 · 강
遞漢城右尹姜彝正以李益運代之以朴準源爲刑曹參議竝口傳也尋遞準源
정조 20년 · 목
因漢城府坐不坐單子敎曰詞訟劇地不可久曠在外亞尹許遞令該曹口傳差出○因刑曹坐不坐單子敎曰未差堂上亦令該曹口傳差出與亞尹待下批牌招察任又敎曰近日別入直時詞訟職務相妨刑曹參議朴準源許遞其代今日政差出待下批牌招察任
정조 20년 · 강
全羅監司徐鼎修以右水營下屬侵索牧民請勘該水使李明奎命明奎拿問捧口招珍島牧官李鎭鼎汰去仍飭此後另加考察水使與牧官或有毫分違越之端卽其地定配不飭道臣亦隨現重勘
정조 20년 · 목
鼎修狀啓以爲珍島牧場釐弊事昨冬判下傳敎極其截嚴謹依下敎諸般弊源竝皆釐革場內松田亦爲定界革罷而該監牧官李鎭鼎所報內以爲今夏間上京還任後聞之則水營下屬乘其空官稱以松田摘奸出人牧場索賂民間云不善檢下任其作弊揆以法網萬萬駭然右水使李明奎罪狀請令廟堂稟處敎曰飭敎何等截嚴則幺麼水使不畏朝令乃敢犯科先廕自先廕無狀自無狀如渠特敎差遣者不畏如彼他餘驕弁猾武何可言乎水使李明奎令該府拿問捧口招當該牧官之稱以空官今始報營亦爲駭然該牧官李鎭鼎爲先汰去令該寺拔例以可堪蘇弊不撓於水營者類今日政差送此後當別加考察萬一有毫分違越之端水使牧官卽其地定配斷不可已不飭之道臣亦當重勘以示信令之意此意回諭
정조 20년 · 강
有政吏曹判書沈煥之參判黃昇源參議韓用龜兵曹判書鄭好仁進
정조 20년 · 목
以李翊模爲副應敎李景溟金熙采爲修撰沈象奎爲副修撰尹行恁爲禮曹參議魚用謙新通也崔命健爲定平府使李惟稱爲海州判官尹益烈爲副修撰李義綱爲刑曹參議李在學爲同經筵洪準源爲孝陵參奉朴宗維爲昌陵參奉準源宗維竝初仕也宋畊玉爲韓山郡守任尙濂爲新昌縣監鄭民始爲知事申善應爲訓鍊副正柳和源新通也金處漢爲全羅右水使
정조 20년 · 강
以鄭民始爲奎章閣提學前望也
정조 20년 · 강
遞判義禁洪良浩
정조 20년 · 목
良浩有身病不得開坐也
정조 20년 · 강
命來十六日日次儒生殿講便殿爲之
정조 20년 · 강
命再明日次對進定於明日
정조 20년 · 강
召見全羅右水使金處漢韓山郡守宋畊玉于誠正閣
정조 20년 · 목
辭陛也○予命處漢進前敎曰傳敎亦已言之而珍島新經歉荒事勢自別常貢亦皆蠲停則朝令之下焉敢若此此所以有昨日處分而至於近來監牧官謂之上司所屬道臣帥臣莫敢誰何視若上官安用此等水使爲哉爾所管地方中如有牧民之一分作弊者爲先自爾當各別重勘爾其另加惕念也
정조 20년 · 강
命全羅右水使金處漢以珍島牧屬事議于道伯俾有淬礪之效
정조 20년 · 목
敎曰朝廷凡有命令爲營閫邑鎭之臣者其所奉行惟恐毫分或忽而近來紀綱日紊駭然多端至於珍島一邑甲寅之秋經一滄桑公賦常貢猶皆除之則雖曰牧屬卽亦邑民縱校侵虐不能禁戢此所以有昨日處分而松禁之蟊賊沿俗之梗頑無非牧屬之弊爲帥臣邑宰者視牧官無異於上官任其貽弊小民而莫敢誰何萬一懲羹於昨日珍島事當禁不禁當戢不戢亦近因噎廢食水使旣於筵席親承飭敎使之當日辭朝往與道伯相議俾有淬礪之效
정조 20년 · 목
敎曰隱隱之響在於收藏之時自今日減膳三日以盡修省之道自春徂夏以至秋成雨暘風燠恒不爲咎今於始寒之節有此警告豈無所以尤切悚然直言讜論之有助於淸弭之策者各陳無隱之意言于言責論思之臣
정조 20년 · 강
諸承旨陳啓請開言路擧人材立紀綱禁奢侈正士趨恤民隱賜批
정조 20년 · 목
政院啓言今日之雷何爲而發也向者春寒之無花淫虹之干陽俱係非常之災罕有之變而惟我殿下克篤寅畏之念益加修省之道減常膳以責聖躬降明旨以求直諫凡所以弭災導和之方靡不用極天心克享乖氣自消雨暘調順年穀豐登大聖人轉災爲祥之功臣方欽頌贊歎不意雲觀之報乃在純陰之月未知聖世有何闕政而天之所以警告我殿下者若是其摯也天人相感一理無間事爲失於下威怒見於上今玆之雷亦豈無所以而然哉國之興替係於言路而我殿下臨御二十載恢張聰聽優容儻直在廷臣隣未嘗有以言獲罪者則唐堯設鼓之政夏禹懸鐸之規無以加此而獨奈近年以來注措開納之際不能無私以滅公恩以掩義者下之所言少咈聖心則雖義理所係隄防所關設爲令甲一切防禁論思之職便成宂銜臺閣之臣徒抱故紙縱使賈誼魏徵之流復生今日將無以犯顏而强諫然則今之言路可謂閉而不可謂開矣國之有人材譬如室之有棟樑故我殿下澳發綸音旁求俊乂爰自朝著曁于草野此正小善必庸一藝率錄之時而天曹銓筆只論門閥道伯剡章但取虛譽未聞有一箇文章才德之人起自巖穴登于廊廟展布志業建立事功今之人才不可謂擧矣紀綱者出治之本領制事之樞紐也惟我殿下每當發號施令之際必先立經陳紀之道近而朝廷百官遠而四方萬民宜莫不奔走率職祇若休命而以今觀之下陵上賤妨貴百隸怠慢庶績䕺脞紀綱之解弛可謂極矣奢侈者國之耗蠹節儉者民之善物而我殿下居必卑宮衣必澣濯凡百施爲不越乎崇儉抑奢則風行草偃之功宜若章章明著而以今言之甲第朱門漢時之屋壁文繡不幸近之珍羞綺饌何家之日食萬錢無以異矣民庶之奢靡可謂盛矣惟我殿下育之以菁莪化之以鳶魚使此多士端其趨正其習而泮宮旬製徒長其奔競末乃有敎化不率之類則以今士習其可爲國之元氣乎惟我殿下視民無告若保如傷飭守宰以恤其苦遣繡衣以察其隱使億兆元元咸囿於春臺壽域之中而治不徯志澤未下究倉糴有隣族之困簽丁有黃白之徵哀彼窮蔀之生涯徒被墨倅之剝割今秋大農雖曰均登鶉衣之顚連鵠面之顑頷猶復如前則以今民隱其何以固我邦本乎凡厥六者最爲今日之痼弊而伈泄以度莫之草焉仁天之丁寧戒告固也願殿下惕然知懼奮然勵精言路則翕受敷施使之開廣人才則旁搜博採期於登崇以至立紀綱祛奢侈正士趨恤民隱罔不大警動大振作則今者陰沴之氣將見其薫爲太和而祥桑之自枯妖星之退舍未必專美於古矣批以爾之六條絮屑不可以應文看也使言路眞正開廣則豈有可堲之言而率欠稱停非捏則誣善者不彰惡亦胡癉滾作尋㦸場中孰有推車樣子於是乎取倣華扁治表之術對而投之只箇好吸斗醋未暇及於麴蘗之作醴邈焉和衷之績庸而其弊也職是訑訑予不得不自反使人才眞正登崇則豈有可改之規而右覽左戚之本意反愧於西京中夜以思每覺瞿然欺竊成俗威福潛移張弧伏莾人皆卷古年來非不欲去泰去甚丕新觀瞻特以才難且乏昨日今日徒事容與所謂夬夬揚庭之美不啻全未全未於是乎竊比老彭觀井之義靜而鎭之只箇做得南羹殆相友於茅茹之拔彙謂今時政果大行黜陟乎果無所偏陂乎君子道長而小人道消士夫知禮義而庶民爭慕效乎予不得不自反又如爾言紀綱之不立奢侈之未祛士趨之如此民隱之如彼於予無非自反處爾等勿以予欲自反之六者敷敎謂莫我與先從爾等又各自反於惟允之際曁于凡百有位莫不體予自反則反今回古轉災爲祥豈有過於此者乎
정조 20년 · 강
應敎李明淵副應敎李翊模校理洪秀晚朴載淳副校理鄭來百修撰金熙采副修撰尹羽烈等陳箚請開言路賜批仍諭以吳翰源疏本還給之意
정조 20년 · 목
箚略曰臣等聞遇災求言不若求之於無事之時求言而使之言未若不求而言自至也夫天災之來不常有也或歲一見焉或月一至焉而至於言路之於有國不可以一日無焉豈可以一日所不可無者必待夫歲月不常有之會而始乃求之耶噫言路之閉塞莫今時若門將之阻閽雖撤喉司之守禁愈固司謁之操切雖祛象魏之懸法自在自夫無災之時旣緘衆口雖値求言之日孰敢容喙所謂欲入閉門者不幸近之卽此一事已足以召災弭災之道何必他求旣諱當言之言已是無言世界一有言者之不摡聖心則過加摧折而擬以聖讒旣徹還給有乖常格此豈聖世之所當有哉此爲今日切急之憂伏願洞闢不諱之門各陳無隱之忱則崇論宏議必將日聞於紸纊之下轉災爲祥由此其兆矣批以夜漏已下五鼓卽呼燭來整襟看讀一篇眼目不過是擬以堲讒旣徹還給八箇字爾等指吳翰源疏而謂耶厥疏專沒著落移謄前一日憲疏副本而翰源此習卽近日欲矯中一事大抵一臺開口衆僚爭效如印板搨紙久爲淸朝之恥在前事關懲討之如許謬俗猶必欲切禁翰源疏語尤間於彼且況李義弼等擧措爲流弊當何如則爾等値此求言之會宜將這等人載之簡書以附消弭之策乃反以救義弼等之翰源挺身伸救其可乎還給一款由於乃兄之不有飭敎恣意昌嫌則名雖臺章退之固當
정조 20년 · 강
命明日親臨方物看品處所便殿爲之
정조 20년 · 강
領議政洪樂性以雷異陳箚乞免賜批不許
정조 20년 · 목
箚略曰伏念災不虛生必有所召當此收藏之節必發殷轟之響上天所以仁愛警告豈無其由如臣癃衰荒耗冒叨元輔上負委毗之眷下失對揚之責宜退不退蹲仍四歲瘝官曠職猶屬歇後喪廉沒恥庸有其極輔相如此安得無災乎三公之職國之重任也書云官不必備惟其人寧不備其官不宜濫授於不可堪之人則其所愼簡之意槪可見矣未知殿下以臣爲惟其人而置之首相以備鼎席耶抑不問人器而但欲苟充備數於三事之列耶三公之任亶在於論道經邦燮理陰陽則尙矣不可論簿書期會酬應廟務亦已無可望而至於筋力奔走備員班行亦末如之何矣問其職則議政而問國事則茫然不知見朝班則闕然無跡然則雖欲苟充備數亦不可得矣從古相臣之溺職而尸位者何限而豈有如臣今日之甚者哉身縻好爵坐享厚廩在臣雖似榮且利矣臣亦有廉恥之性其所惶愧恧蹙若無所容實莫知其榮利耳置相如斯雖欲無災其可得乎顧今應天消災之方必欲不以文以實則誠莫若亟先斥退臣身改卜賢德得以弘濟時艱裨益朝政以盡大臣之職責矣批以卿請暇在家久不赴朝堂時政之愆繆卿雖欲匡捄得乎卿辭過矣安心調理仍命遣史官傳諭
정조 20년 · 목
右議政尹蓍東曰堂箚院啓之批臣皆得見而近日言路一邊果有未開之歎雖或其言之不當烏鳶之卵亦在所惜前後獲罪之類竝加疏放之典恐合於開言路之道矣予曰無故之人加之以惡名徵責薄過輒擬以極律如是而何以爲彰癉激勵之方何以定用捨好惡之分乎韓弘之輿疾討賊承宗之斂手削地皆由朝廷之擧措得宜擧措旣不得宜則人心無以厭服章疏之不滿於予眼者亦豈滿於一世之眼雖以目下事言之吳翰源之疏名以言事而傳謄前一日鄭㝡成之疏此亦十數年來弊習也此等弊習未祛之前實有人不得爲人之慮予亦豈不念惜卵之意而惜卵之意小人其人之道大故不得以臺言而容之矣予亦非欲人人而杜其口也苟能處之有道一次二次漸入彀率則似當有月計有餘之效矣且吳翰源之以渠蹤跡開口論事亦如何矣蓍東曰旣已官以諫爲名則亦何可不言乎予曰是則然矣大抵設或有可言之事合啓之外一人言之足矣互相謄傳之習無異禁令而其弟之疏冒禁捧入吳鼎源之事亦近於放恣矣鼎源人固精明故擢置銀臺而沈潛則似不足矣蓍東曰若以不能挽止爲罪則可已呈之後雖其弟之疏亦是臺章則豈得不捧入乎予曰雖已呈之後亦豈無往復之路也大抵近日之請宥以言獲罪者必首稱李義弼然義弼之攻邪學言豈不是而論罪崔獻重至請以亟正邦刑者殊甚駭然至如趙鎭井之疏尤豈成說乎蓍東曰趙鎭井固是無科量之人而一段慷慨之心則固不無矣予曰往古來今論人者何限而寧有構誣之若此者乎習俗如此故凡事難以下手以若朝象何望陰陽之順軌寒燠之以時也昨予聞隱隱之響自語于心曰因此求言而得聞昌言讜論則幸矣若又不知有何弊端則反非實心對越之道向來之請開言路者每以沁都及門禁事爲說矣今則又添入以言獲罪一款予恐此非開言路之要若能語及於時政闕失目下緊務則無論事之大小豈不有實益乎予曰厚州事何以爲之耶蓍東曰曾經道帥臣處已盡收議而姑未及稟處矣予曰待後日以草記爲之蓍東曰李健秀所書進册子頗爲詳細設鎭之後當仍以爲僉使責其成效而厚州之議創於鄭民始爲北伯時待其出仕往復消詳後草記似好矣予謂戶判李時秀曰向來上黨山城軍餉事曾有所飭矣聞其自來充實國中罕比而今則殆不成樣云緣何而然乎城餉都數與留庫數爻戶判出問書入時秀書入奏曰此是行會後所報來之數爻也予曰元穀九千石僅餘四百九十石云何也時秀曰亦多分給者云矣予曰更爲關飭問其報來數爻之十分核實與否也蓍東曰諸道水營停操處十月內發遣備郞抽栍摘奸事曾有下敎矣何以爲之乎予曰嶺南則便同已爲摘奸海西與湖南中抽栍或一二邑爲之可也蓍東曰今年年事海西爲勝海西邑中抽栍爲之似好矣予曰依此爲之予敎蓍東曰有可合有司堂上新差之人乎蓍東曰必多有之而未及思及矣予曰人才專在於培養非但文學事務亦然年少綜練者試可於籌司之任使之習熟事務似爲培養之一端新經道伯如李亨元李書九者亦優可爲之矣予曰日前議諡何以分兩次爲之而有諡狀者皆爲議諡獨兩人見漏云何也登筵玉堂知其委折乎玉堂洪秀晩曰議諡之分兩次以其日晩之故而兩人之見漏應敎李明淵以爲一人則有所嫌避一人則爲其祖先故不得議諡云矣予曰兩人誰也秀晩曰故判書尹鳳五閔鎭周也予曰俱是應諡之人令他應敎從速議諡可也予謂蓍東曰向來改色事曾已言之此專由於廉恥之都喪而不但自下之私和公行無忌便若當然之法例旣非境內之致敗則他道他邑之民勒令分給改色寧有如許事理乎蓍東曰其在事面極爲駭然矣予曰陞試何至今不爲乎此亦有司之事旣有意見雖當敷陳而更張之前只宜奉行舊法而己今已晩矣嚴飭擧行可也刑曹判書李得臣曰本曹罪人孫慶胤以邪學事被囚多月矣今聞有向善之意云而此是辛亥年間曾爲被囚已納改悔之招者也今旣再犯則今之所謂向善者亦安保其不如前乎勢將姑爲仍囚矣予曰何許人乎得臣曰吏胥輩也而亦不解文字矣蓍東曰無識之類最易訛誤聞其被捉如赴樂地又能忍杖恰似撞木如此之輩但當久爲拘囚使喫無限苦楚則知其學之無益而有害或有回心之路矣予曰此事極可悶矣如欲以刑戮禁之則不但反致騷擾且家藏妖書係是極律亦何可不待其遷善歸正而遽加以極律乎蓋正學不明異言喧豗苟究其本職由敎化之不明實予瞿然處也異敎之惑人蓋由於彌近理稍有識者寧以邪學爲近理而渠輩則但聞其名不知其實認作眞箇好事故靡然從之若眞知其非也則寧有不改之理此予所以必欲感化使之自改者也渠旣爲此必多同黨渠若有眞箇覺悟之機定限放送俾轉相曉告期於盡革無論其家屬與黨類如有一箇不率敎者更爲還囚之意問子渠觀其願否然後從好處置也
정조 20년 · 강
府啓李福潤事停啓
정조 20년 · 목
執義宋翼孝進前傳啓至李福潤事予曰此啓之至今不停豈可乎有難賜批矣翼孝曰公議僉允之前臺啓不可遽停伏願卽爲賜批焉予曰福潤之擧措雖曰荒亂不過生疏所致何至三司改正況發啓將至經年寧有不可停之理乎翼孝曰雖不知其何爲發啓而難以遽停矣予曰臺諫之言萬萬駭然發啓則旣曰不知停啓則又曰不可當此求言務實之際寧容爲此不誠之習當今朝廷風俗雖一任其如彼而柳星漢脫空之後當初抑勒者之尙今無恙旣有乖於政令擧措之間惟以才難之故姑且含忍付之昧爽以前而欲爲來後全保之道矣至於臺啓停連雖曰付之公議此只謂臺臣之不可窺覘上意耳若在上者竝與曰可曰否而不爲之則安在其有君有臣也此所以從前臺批有亟停二字之例也臺諫則固不深責臺啓亦不令强停而旣不知之又不停之有若戲劇之樣太無嚴矣翼孝曰嚴敎之下萬萬悚懍當爲避嫌矣予曰未承批而避嫌則此啓已停乎翼孝不能對遂停啓
정조 20년 · 강
命黃海監司徐邁修所請災結加劃事置之
정조 20년 · 목
右議政尹蓍東啓言卽見黃海監司徐邁修狀啓則以爲年分狀啓中仰請災結之數合事目災二百結爲一千五百十二結四十七負因廟堂覆啓見減者爲五百十二結四十七負而皆是延白海州之間地廣土瘠民不起耕已成斥鹵之場仍爲年久之災者所減災五百十二結四十七負特命準給事請令廟堂稟旨分付矣海西畓總實數本不過八千餘結今年本道農形別無可名之災而已劃下一千結較之畓總參以農形不啻優足道啓所謂延白海州年久之災亦當自在於均俵之中則又以五百餘結加請終過分數請今姑置之以前劃一千結之數期於均俵之意申飭分付從之
정조 20년 · 강
命忠淸道災結加給三千五百結外更劃三百結
정조 20년 · 목
右議政尹蓍東啓言卽見忠淸監司林濟遠狀啓則以爲本道分等狀啓中事目災外三千九百六十七結加請矣備局覆奏一千九百結特敎加劃乃至千結之多雖蒙格外之特恩尙患道內之難俵且癸丑所劃者爲五千七十結則今年之豐終不及癸丑之遍熟不足災一千六十七結準劃事令廟堂稟旨分付矣已劃之災通計爲三千五百結則流來陳頉之入於新災者其數雖多以此均俵必當有裕且況本道結總最少於兩南而其許劃之多則與兩南將爲伯仲之間所請雖復如此加劃終屬過當請申飭道臣就已劃下三千五百結之數使之均排俵給敎以湖西畓總異於海西則道臣所請似不可謂全無料量量宜加給蓍東曰聖恩旣許加給請三千五百結之外更劃三百結分付道臣仰體前後特軫之德意其於俵給之際十分詳審俾無疏漏濫觴之弊從之
정조 20년 · 강
命藍浦縣癸丑條稅穀通津沈沒者準數收捧明春裝發上納
정조 20년 · 목
右議政尹蓍東啓言因前忠淸監司柳焵狀啓藍浦縣癸丑條稅穀通津沈沒米太改納限明秋停退事與諸有司相議更爲草記事命下矣稅穀事體本自嚴重拯米分徵各有法例除非致敗的實具式登聞則一有闊狹有關後弊今此藍浦縣稅穀旣與致敗差異又無狀聞之事則雖在當年固當如式準捧況許令停退已寬民力今年本道農形又値稍登之歲一石三兩之價庶無不足之慮請依當初所定準數收捧明春稅穀裝發時一體上納之意分付從之
정조 20년 · 강
命雙樹城餉當年條全數輸納昨年二留庫條分數收捧分數外姑許邑捧待明秋畢納泰安當年條督令沒納昨年條姑許捧留待明秋畢納
정조 20년 · 목
右議政尹蓍東啓言卽見忠淸監司林濟遠報本司辭緣則以爲雙樹城餉乙丙條當納之數幷耗通計恰滿七千石而所受各邑遠或爲二百里近不下百餘里城下錦江淺而無潮雖沿海各邑實無曳船上納之道旱路輸納之邑雖欲以錢代納米價頓踊爲弊倍簁今若略綽區別當年條則全數輸納昨年二留庫條則分數收捧而分數之外姑許邑捧待明秋畢納則猶爲一半分救急之道至於泰安兩年條只爲二百餘石當年條則督令沒納昨年條則姑許捧留待明秋畢納似爲便宜爲辭矣城餉體重固當盡數輸納而事勢所拘有難强令擧行請今姑依請施行從之
정조 20년 · 강
命江界烽把軍料不足之數姑令取用於本府補餉穀
정조 20년 · 목
右議政尹蓍東啓言卽見平安監司朴宗甲牒報則枚擧江界府使李仁秀牒呈以爲本府還穀留庫中折米一萬石年年加分取耗耗米一千石加入於補餉出給烽把軍料米矣各鎭罷斂給代及逐年放下穀簿次次減縮至于今年則應分外實留庫折米爲七千七百七十一石其所耗條七百七石外不足之數以道內加分耗或本府補餉穀中使之取用爲辭矣還穀留庫元數旣縮耗條給代自致不足勢須加劃本府補餉穀中姑令取用之意請分付從之
정조 20년 · 강
命知事趙宗鉉等還差備堂鄭民始金載瓚察有司之任仍差民始舟橋堂上李得臣貢市堂上
정조 20년 · 목
右議政尹蓍東啓言備堂沈頣之奉命出疆之期只隔數日舟橋貢市兼管緊重勢將減下差出而備堂久未啓下見方苟艱臣不敢仰請還差只當於見在備堂中竝與有司之任而啓差矣敎曰舊例首相雖不登筵左右相之代行首相之事旣多其例卿之辭遜過矣前亦下敎於卿不但還差又有新差之故事此後勿爲辭遜蓍東曰知事趙宗鉉鄭民始兵曹判書鄭好仁刑曹判書李得臣判尹權▣大護軍李秉鼎李在學金載瓚竝備堂還差大護軍金載瓚吏曹判書沈煥之仍察有司之任知事鄭民始舟橋堂上差下刑曹判書李得臣貢市堂上差下李秉鼎京畿句管鄭民始關西句管李時秀海西句管金載瓚關東句管趙宗鉉北關句管李在學湖南句管鄭好仁嶺南句管堂上差下請使察任從之敎以兩重臣新差有司者頗皆闊於事務而吏判年且老吏判則置之知事鄭民始仍察有司之任
정조 20년 · 강
飭諸路檢田時陳頉起墾處無漏摘奸待三年限逐庫出稅當年起墾實數先爲別錄於收租案計年憑考仍著爲式
정조 20년 · 목
戶曹判書李時秀啓言頃因慶尙監司李泰永狀啓本道流來各樣陳頉及壬子川浦沙萬餘結降爲六等申明舊典三年減稅事自廟堂覆啓蒙允矣陳頉田畓許令降等減稅之規實出朝家薄賦勸耕之意而挽近以來法綱解弛道臣守令全不檢察奸民猾吏互相符同盡歸於隱漏偸弄之中徒有降等之名絕無出稅之實雖以嶺南一道言之流來陳頉多至九萬餘結揆以事體萬萬寒心分付道臣嚴飭列邑每於檢田時陳頉起墾處無一遺漏逐庫摘奸出稅則雖待三年之限當年起墾實數先爲別錄於收租案末端以爲計年憑考之地始自今年永爲定式亦以此意一體知委於七道四都俾各視此爲例似好故敢此仰達矣敎以大臣之意何如右議政尹蓍東曰戶判所奏誠爲得宜諸路竝當申飭而嶺南則道臣旣於年分條列中陳請而蒙許者自今年必當惕念勸耕大有廣闢之效收租案別錄以爲憑考之地者亦好矣從之
정조 20년 · 강
命兵曹所貿關西餉穀已酉辛亥停退者嚴飭收捧
정조 20년 · 목
兵曹判書鄭好仁啓言曾在壬寅以本曹封不動條中錢六萬兩貿取關西軍餉小米二萬石取其耗條六千兩內二千兩則補用經費及龍虎營軍兵接濟四千兩則充上封不動事定式遵行矣至己酉年謂以本道之歉荒混錄於停退者爲一千三百七十石零辛亥之又爲混錄於停退者爲三千二百六十三石零而甲寅年判府事臣李秉模按本道時深知本曹之事勢七百三十石零則僅爲收捧其餘三千九百餘石尙今未捧軍餉法意何等嚴重則當初混入於停退者已極未安而因循不捧視同舊還者尤爲駭然此必營邑奸吏輩從中幻弄之致此不嚴覈收捧後弊不可勝言請嚴飭道臣使卽準捧之地敎以兵曹之貿置餉穀旣非應行之法例而爲其給代雖許之今若以此爲民弊則亦豈成說乎然今年則舊還多數區劃於本道依卿所奏嚴飭
정조 20년 · 강
命庚辰溫幸時隨駕人前縣監千世弼加資五衛將作窠擬入
정조 20년 · 목
兵曹判書鄭好仁啓言慶尙監司李泰永移文以爲居昌居嘉善前縣監千世弼庚辰年溫幸時以御營廳敎鍊官隨駕云而居在僻鄕未及聞知今始搜訪以報云故敢此仰達矣敎以加資五衛將作窠擬入
정조 20년 · 강
遞禮曹參判洪明浩參議尹行恁開政差代行莊陵奉審
정조 20년 · 목
禮曹判書閔鍾顯啓言莊陵奉審每五年一次本曹堂上進去事定式矣今年爲當次何以爲之乎敎曰依例擧行亞三堂有進去之例云而參判之情勢宜令一伸參議之親病勢難强令下往未肅拜亞三堂許遞今日政差出待下批牌招使之一兩日內辭朝未寒前往還
정조 20년 · 강
命檢詳今日政差出行先正金麟厚改諡
정조 20년 · 목
禮曹判書閔鍾顯啓言先正臣金麟厚陞配日字以來月推擇矣諸道各邑遠近不同題位版式趁早啓下然後可以先期行會而改諡望單尙未入啓恐有遲延之慮矣敎曰領相旣有筵奏左相在外右相之辭遜過矣檢詳今日政差出使之從速擧行
정조 20년 · 강
命以今二十七日追配忠烈公黃一皓忠貞公尹集于江都忠烈祠賜祭祠享諸人
정조 20년 · 목
禮曹判書閔鍾顯啓言忠烈公黃一皓令該曹涓日治升於江都忠烈祠事命下矣追配日子問于日官則今十月二十七日爲吉云以此日擧行祭物及諸執事令本府差定進排忠貞公尹集一體追配事亦有成命同日擧行恐合事宜矣從之又啓言忠烈公黃一皓追配忠烈祠時賜祭文旣伏承揭板之命而在前祠院追配之時或有一體賜祭於祠享諸人之例如向來義州之顯忠祠是也今此江都忠烈祠亦當依此擧行而祭文令藝文館撰出乎從之
정조 20년 · 강
司諫李羽逵陳啓請修省賜批
정조 20년 · 목
羽逵所懷以爲荐饑之餘天降康年八路登熟百穀狼戾莫非我聖上敬天恤民轉災爲祥之至德隆化也凡在臣民孰不欽仰攅頌而竊惟天之始以警告而致異者仁愛我殿下也終以底豫而召祉者亦惟仁愛我殿下也以殿下克勤天戒敬迓休命之德宜無召災致沴之事而今春虹貫之災方冬轟燁之異又如是荐臻臣誠愚昧終莫暁其致此也伏願殿下勿以底豫之愛少弛泰寧狃安之戒恒以警告之愛益篤恐懼修省之方克享天心以光聖德焉敎以當留意矣
정조 20년 · 강
司諫李羽逵請禁採金賜批
정조 20년 · 목
羽逵所懷以爲我東本非產金之地而近年以來無處不產起自西北延及畿內鋤耰之民棄業趨利游食之徒聚黨覓貨千百爲群村里喧擾不但耕農之貽害已是可悶亦恐竊發之爲患終非細憂臣謂另飭諸道道臣嚴加禁斷好矣敎以惟在營邑之臣觀勢闊狹之如何矣
정조 20년 · 강
執義宋翼孝引避賜批
정조 20년 · 목
翼孝啓言臣姿疏識蔑臺閣之任萬不近似而適値遇災求言之辰冒沒登筵至於李福潤事批旨不下嚴敎荐降以此情踪何敢晏然請命遞斥臣職敎以勿辭亦勿退待
정조 20년 · 강
執義宋翼孝陳啓請振勵紀綱賜批
정조 20년 · 목
翼孝啓言昨日雷異誠非常之災也惟我聖上警惕修省特下求言之敎臣誠欽仰而第今之弊紀綱不振內而臣工有叢脞之憂外而州郡無廉謹之吏此乃殿下過推寬仁之德或欠乾剛之政以至群下惟務姑息專事彌縫臣非以此爲致災之由而當此遇災警畏之時莫若自强請益加振勵復整紀綱以答天心焉敎以當留意矣
정조 20년 · 강
正言尹㴠陳啓請懋誠意行實政賜批
정조 20년 · 목
㴠啓言遇災求言遇災進言豈不是上下交儆之美事而求而無聽用之實進而無匡咈之效則適足爲應文之具而災亦無可弭之道矣殿下每當災異十行絲綸勤勤懇懇必欲聞讜直之論其於恐懼修省之道可謂至矣而第求言之擧必至誠求助然後直言必至於前昨冬雷異之後今春虹貫之時責躬臨軒發言盈函而卒未聞有措諸實事行之實政然則今日之事臣不敢曰非文具也殿下試思之方寸隱微之中九分用工而一分未純則天心不豫警告丁寧災異之來豈非人主進德修業之機乎殿下欲求消弭之道請先察是心之誠與不誠是政之實與不實以爲轉災爲祥之根本田地焉敎以當留意矣
정조 20년 · 강
正言尹㴠陳啓請採訪京外弊瘼各陳矯捄之策從之
정조 20년 · 목
㴠啓言國家之設官分職將以代天工而制民治以贊裁成輔相之功焉方今聖明在上治化鼎新淑慝旣別用捨得宜人才之盛雖或遜於古昔亦不可謂全無可觀然而每於言議上認得偏重而不暇及於時政得失民憂國計閭里多愁歎之聲官守無承宣之風而至使宵旰之念獨勞於上臣竊慨之若一向如是不講究民國之務則實惠無以下究而治效不著請令廟堂採訪京外弊瘼之害民病國者各陳矯捄之策俾有實效焉從之
정조 20년 · 강
正言尹㴠陳啓請崇節儉賜批
정조 20년 · 목
㴠啓言愛民專係於節用而節用之要又莫先於祛奢蓋地之生財自有分限非人之所可恣意濫耗也決矣惟我國俗近年以來文僞日滋侈風漸成匹庶之賤禮節太繁閭巷之間法禁不行自宮室車馬以至服飾器用一未華美則便作羞恥之事或持儉約則輒加鄙吝之目一經婚喪家產蕩盡如是而民安得不貧法安得不紊然車服等物一番營造猶可以更閱幾年歲至於飮食之弊則尤無紀極十家之產銷盡於一飽之需一年之計罄竭於俄頃之費窮極滋味奇巧百出甚至於刻畵物形眩惑人目此所以飮食之費有甚於服玩之侈者也年前髢髻之禁夬祛近俗之痼弊而至今遵行信如金石朝家崇儉之意此足以兆矣然若或禁之太遽行之無漸則慮或爲擾民之端今宜從尊卑之分定爲品式著成令典如禁髢節目而以三令五申之意稍寬歲月之限使民志預定朝令必信則亦豈無於變之效乎然民庶之觀感在於士夫士夫之觀感在於人君殿下如欲祛奢莫若自上伊始古語曰以言敎者訟以身敎者從繼自今請於建極之地亟懋尙儉之德使民庶取則焉敎以當留意矣
정조 20년 · 강
正言尹㴠陳啓請勵廉恥名節從之
정조 20년 · 목
㴠啓言國家之所以維持者莫先於廉恥名節國朝以來列聖之培植士夫之修飭務皆以是爲恒物彬彬多可觀矣及至今日人志日偸士風漸乖在於搢紳之列者亦多失其操持毀其名檢勢利所在奔走如狂防限至截而踰越無難雖以遭彈之蹤難强之勢一承嚴敎便作節拍必曰分義至嚴處義必不暇顧噫嘻此何說也夫分義與處義不可作兩段看人臣事君只有一身此身一失則更將何物以之藉手乎然則處義得宜分義自在其中請於廉恥名節上亟加獎勵以爲挩回世道之要務從之
정조 20년 · 강
正言尹㴠陳啓請愼爵賞從之
정조 20년 · 목
㴠啓言爵賞天下之公器而非人之所得私也我殿下御極之初顧惜名器未嘗輕用及至近年漸不如前承傳中批多在公議之外而彼被其寵擢者亦未聞有感激天恩圖報國家自別於他人又況恩典屑越名器太輕得之而不甚爲榮與古人所謂斗升之祿可以鼓舞豪傑者異矣至若庇覆邑倅則繡啓道貶亦不自恤筵駁袖彈便歸空言雖以匹庶言之金玉殆遍於街路貤贈至及於賤隸圖避丁役濫增年甲者十居其半紀綱隳壞軍額耗縮此雖出於遇慶廣惠之盛意而豈若頒以米肉之爲優老之澤而亦無損於國體也哉請繼玆以往凡於除拜之際惟視功能之如何而勿以私恩參錯俾無虧損公器之弊焉從之
정조 20년 · 강
正言尹㴠陳啓請恢張言路崇獎直氣從之
정조 20년 · 목
㴠啓言言路者人主之聚會精神開廣聰明以資其治謨政術者也我殿下容諫之量非不至矣而近年以來讜言直論寥寥無聞平居恒言莫不憂歎於國事而及當言責則率不敢語及袞闕指斥時政是雖巽軟成習直氣消沮而抑由殿下容諫之量猶有所未至而然也近有一種議論又或曰雖欲盡言必不見聽上慮不得於君父下憂見非於時議惴惴焉惟捄過目前之不暇此可以觀今日世道而其貽累聖德果何如也臣聞此言不覺中夜撫心惜吾君之致此言也至於臺閣苟究其本爲任不輕而今也言路漸塞故官亦隨卑便作朝臣出六後區處之窠如臣無似亦且濫竽是以君上待以閑司朝廷視之蔑如爭執方張而一付疏蕩之政無難擧行彈擊雖峻而纔經造化之力便同無故苟如是則安用乎臺閣何憚乎簡書自今以後請恢張言路崇獎直氣俾有匡救之效焉從之
정조 20년 · 강
正言尹㴠陳啓請擇法官戢下隸恤平民從之
정조 20년 · 목
㴠啓言朝家之設置法司將以平獄訟禁暴亂以之愛養斯民而第伏聞京兆秋曹之吏以料布之不足所賴而爲生者專靠於決訟奸僞百出侵漁多端較量情債之多少而立落斯辦覘察家產之饒乏而操縱惟意或左右誑誘兩面受賂或前後舞弄一事翻案民牒得準輒見侵奪官紙一出如逢亂離以至向日刑吏之殺越而極矣曾以爲民設法之地而反有虐民呼冤之弊此固萬萬可痛而爲法官者專昧下輩之作奸一任殘民之被困不事操切請囑公行非理而得捷者有之以直而抱冤者有之街路之上傅說不美閭巷之間怨讟頗多豈非大可寒心處乎請另擇法官使公明剛直之人得居其職禁戢下隸愛恤平民俾無如前之歎焉從之
정조 20년 · 강
正言尹㴠陳啓請飭戎政從之
정조 20년 · 목
㴠啓言戎政國之重務也惟我國家自壬辰後五衛之戎政益疏元額則多而保戶甚尠丁卒之貧弱莫我邦若也然我國之制凡其需用多靠於軍丁錢布非別般變通之前軍額猝不可減損而至於戎器之修葺卒伍之操練決不可疏忽而目今昇平日久人皆恬嬉以各邑言之戎器之朽鈍已無可言案簿徒憑而名實相左器庫多閉而繕修無人道臣之春秋行巡非不欲案例點檢而惟其預知如此則徒增擾騷而實無奈何故因循廢却已成謬例陰雨之備何若是疏迂耶且況講武又是所不可廢者而其所停廢已多年所雖緣連歲歉荒而至於今年則八路均豐民生稍蘇久廢之政惟宜及此時修擧而一例停止諸路同然若謂必待屢豐而後始可議爲則來歲之事又何可知而莫大之政將無時可擧耶請另飭列邑軍器之朽敗者葺而新之以爲緩急之用亦令道臣每於巡到時親自檢閱如未整修論罪邑倅至若習操今年則節已晩矣雖不可擧論而自明年以後則苟非大歉循例擧行從之
정조 20년 · 강
正言尹㴠陳啓請立紀綱賜批
정조 20년 · 목
㴠啓言凡此諸條分而言之則一條各有一條之弊而總而論之則莫不受病於紀綱之不立紀綱苟立則民志自定國法乃行天下萬事皆有分限節度而僥倖踰濫之風虛僞苟且之弊無得以參錯於其間此臣所以隨事論列而要其歸則必以紀綱爲總會者也雖然紀綱不在於下而在於上人主一心卽萬化之紀綱請於方寸上先立紀綱以爲致治之本焉敎以當留意矣
정조 20년 · 목
喜有傳啓後無一言就座右議政尹蓍東請推從之
정조 20년 · 강
重推大司成尹得孚仍飭陞試斯速設行
정조 20년 · 강
遞承旨李勉兢以李翼晉朴宗來爲承旨翼晉尋遞以韓晩裕代之竝前望也
정조 20년 · 목
勉兢奉命在外翼晉違召也
정조 20년 · 강
以趙宗鉉爲判義禁尋遞以鄭好仁代之尋遞以邊得讓代之竝前望也
정조 20년 · 목
宗鉉好仁違召也
정조 20년 · 강
命湖南災實分等依狀請施行事目災外加給五千二十七結舊還折半停退務安等四邑甲寅條全數仍停咸平等十邑捧四分一之次邑拯劣穀未收者待明秋捧納京各司奴婢貢舊逋限明秋停退推奴徵債姑令防塞
정조 20년 · 목
備局啓言卽見全羅監司徐鼎修災實分等狀啓則尤甚名色不爲擧論務安等十四邑一鎭置之之次全州等三十九邑置之稍實仍以爲事目劃下外不足災五千二十七結特許加劃後錄諸條竝請令廟堂稟旨分付矣其一各年舊還固當依備局知委全數收捧而新還餉及甲寅停退條當納穀數比他倍蓰竝此舊還盡數準捧目下民情誠亦末由依他道例許令分數收捧事也其一務安珍島海南等三邑及羅州南邊十面甲寅停退還餉各穀限折半特許仍停事也其一之次邑各年拯劣米太一竝停退限明秋收捧事也其一各司所管舊逋奴婢身貢指徵無處者限明秋停退事也其一推奴徵債限明秋防塞事也請分等事依狀請施行本道畓總時起爲七萬餘結而舊頉旣夥諸沿各島間多被損則五千七百二十七結之執災比己酉庚戌幾爲二千餘結之減少其精而無濫可知事目七百結外五千二十七結依請準劃以爲均一分俵之地本道舊還之未捧只是二萬餘數則較他路最少比嶺南三十一萬則雖謂之幾於無可也此所以本司行會之盡數分排者而今以未捧之俱在沿海六邑目下民情誠亦末由爲辭雖値豐稔宜存闊狹限折半一萬一千五十石收捧之意更爲分付兩昨年停退中務安珍島海南羅州四邑當納者其數夥多一時竝督將有民致蕩析庫勘虛簿之慮云爾則停退捧入雖曰與新還無異道啓陳請其豈得已而然乎折半仍停事亦許從施之次邑拯劣穀之未收待明秋捧納京各司奴婢貢舊逋之限明秋停退推奴徵債之姑令防塞無論豐歉皆據已例竝亦依狀請許施允之敎以今年年事湖南所獲不若所聞催科之新舊幷督益之以甲寅停退條則民何堪苦務安等四邑創餘未蘇又云湖溢甲寅條特許全數仍停而之次十餘邑則捧四分一以紓民力事卽爲行會
정조 20년 · 강
有政吏曹判書沈煥之參判黃昇源參議韓用龜進
정조 20년 · 목
以徐龍輔爲禮曹參判李鼎德爲禮曹參議金近淳爲檢詳
정조 20년 · 강
遞禮曹參判徐龍輔參議李鼎德以李祖承李勉兢代之口傳也
정조 20년 · 목
龍輔有實病鼎德在外也
정조 20년 · 강
推當該吏曹前堂上金載瓚黃昇源
정조 20년 · 목
載瓚等爲銓官時禮賓主簿崔岦望筒有所改書下者而不善知委是日望筒有錯誤也
정조 20년 · 강
遞承旨韓晩裕以洪義浩代之前望也
정조 20년 · 목
敎曰左副承旨聞有實故許遞前望單子入之待下批牌招察任
정조 20년 · 강
御熙政堂看品冬至使行方物
정조 20년 · 강
遞禮曹參議李勉兢以蔡弘遠代之
정조 20년 · 목
敎曰在外禮曹參議許遞令該曹口傳付軍職其代亦令該曹口傳差出待下批牌招使之推移進去
정조 20년 · 강
命明日各廳試射時兼行內禁衛秋等試射
정조 20년 · 목
敎曰明日開講後試射當爲之試官依初下敎當以試放試官仍用別雲劍望筒付標內禁衛秋等試射亦當兼行殿講時兵曹別侍衛以亞堂待令處所以春塘臺爲之
정조 20년 · 강
命殿講日次儒生不爲應講人再明日待題下應製
정조 20년 · 목
因成均館日次儒生殿講書啓有是命
정조 20년 · 강
命槐院公事堂上李晩秀造紙署提調金履禧重推造紙署郞廳韓範敏拿處
정조 20년 · 목
政院啓言冬至使行表咨文中表文副本四度或字畵不均或摺疊不精至於咨文紙色品比前太劣事大文書事體莫重而其所擧行若是慢忽事之駭然莫此爲甚當該承文院公事堂上及造紙署提調郞廳所當重勘而本院請推外無他罰何以爲之敎以承文提調造紙提調爲先從重推考郞廳拿處
정조 20년 · 강
校理朴載淳疏請禁斷稅船臭載穀自下改色之習及倭物唐貨貿取之弊仍請愼惜資級以嚴官方賜批命東萊府使尹長烈拿處倭物和買該道伯帥臣令廟堂査問仍命申嚴使行貿來書册之禁
정조 20년 · 목
疏略曰臣伏覩金浦前郡守具允德供辭判下者大哉王言臣不勝欽誦萬萬大抵稅船臭載則自其地方報營而具格狀聞卽金石之典也一自改色創法之後其弊有不可勝言者蓋臭載穀物之自下改色在國計無虧損在邑倅無勘罪外面驟看雖若便好而究其實則旣不出於官廩之餘而再徵民間反有甚於拯劣此幾不近於盜臣耶且在前依法嚴勘之時則營邑嚴飭於監色監色董督於沙格猶有維制畏愼之效矣今則營邑之飭日以疏忽添載故敗之弊比前尤多此亦事勢然矣凡爲守令者亦有士夫廉恥則晏然恬然欲保其職爲此苟且彌縫之事殆令人代羞臣意則自改色創法以後犯科之守令一一査出令該府重勘以懲日後斷不可已也臣於待罪嶺邑時稔聞倭物貿取之弊蓋倭物卽玩好無用之物耳特以出自外國人皆珍之營閫邑鎭競相高價和買漸以成風日甚一日今我聖上不貴遠物儉德是崇是宜俗尙丕變奢風日熄而士大夫間猶以侈靡競趨奇巧相尙以有用之財換無用之物其爲糜財病俗莫甚於此而且其競相貿取之際所聞易訛臣實痛之自今嚴飭萊府另加禁斷而非徒倭物爲然唐物貿取之弊亦猶是焉及今使行未發之前亦令嚴加申禁焉臣又伏念爵賞者人主所以勵世磨鈍之柄而環顧朝著金玉殆遍雖以承旨望言之除外任實故亦不下七十餘人竊計丙申一初之時激揚得宜停拔有據掄選無混淆之歎位著多想望之效矣到今數十年以來轉涉僥濫纔陞資憲便叨八座驟躋通政遽擬二品以至庶僚就次蕩然其爲有識之憂容有旣哉臣謂自今益加愼惜資級以嚴官方以重公器宜矣批以臭載船穀自下改色之習害歸小民不但有關於渠輩廉恥然而後勿如是爲可何必一一追勘於旣往乎爾言則是矣倭館交易雖有約條以無用不緊之物營閫邑鎭競相高價和買至登傳聞而爾在嶺邑亦果稔聞云爾則豈比於過去風聞乎爾所聞者爲萊伯者寧或不聞其不能禁戢之罪不可勿論該府使令該府拿問處之旣曰營閫則道伯帥臣焉敢辭其責以他罪勘配者外令廟堂嚴關査問俾各自首新倅以剛明守法人差送此後嚴禁謬習燕行時貿來奢靡奇巧之物在所當禁云者爾言亦好拜表在卽各別嚴飭俾有實效書狀卽行臺也似此微事不撓何難乎稗說雜記及左道異端蠱人心術之書册購貿之爲弊大關世道年來嚴加禁飭近頗解弛云昨今年書狀欲爲嚴處姑觀今行而含默矣雖以經傳言之鄕本正合看讀此所以以書册爲名幷令禁斷者也更以此意令廟堂嚴飭使行及道臣灣尹處行中若有犯者書狀官及首譯首先嚴勘承旨望數多與資憲後便叨八座通政後遽擬二品事專由近來官方不嚴躁進成習而然當留意於愼惜名器之方爾其勿辭察職
정조 20년 · 강
修撰金熙采箚陳所帶春秋兼銜與承旨金熙朝有同堂兄弟應避之嫌賜例批
정조 20년 · 강
大司諫閔台爀疏請開言路正士趨賜批